Maatiaiskissan ennenaikainen kuolema järkyttää Noormarkussa.

Palvelukoti kertoi suru-uutisesta perjantaina Facebookissa. KUVAKAAPPAUS FACEBOOKISTA

Palvelutalon yhteinen maskotti löydettiin ammuttuna.

Lemmikki ei osannut varoa ihmisiä.

Kolme vuotta sitten palvelutalo Hopeaharjun pihapiiriin ilmestyi mustavalkoinen kissa.

Huomiota rakastavan tassuttelijan oikea kotitalo oli naapurissa, alle kilometrin päässä, mutta eläin viihtyi paremmin useamman rakennuksen miljöössä, jossa riitti rapsuttelijoita loputtomiin. Masa-nimeä vielä tuolloin totellut karkulainen haettiin pariin otteeseen takaisin taloonsa, kunnes kissalle ymmärrettiin antaa periksi.

- Se päätti valita meidät, kertoo palvelutalon toimitusjohtaja Mari Kurppa.

Kehräävä ja ihmisläheinen lemmikki tuli jäädäkseen. Ehkä se vaistosi, että asukkaat kaipasivat seuraa. Vuodesta 1989 lähtien toiminut Hopeaharju on aina ollut ystävällismielinen eläimiä kohtaan. Myös kissat olivat entuudestaan tuttu ilmiö talossa.

Uusi tulokas nimettiin Zorroksi, koska sillä oli silmien ympärillä musta väritys, joka muistutti naamiota.

- Zorron tapaus on poikkeuksellinen. Tällaista ei ole tapahtunut koskaan aiemmin. Meillä on täällä mielenterveyskuntoutujien ja ikäihmisen joukossa aina ollut kissoja, mutta kaikki muut niistä olemme joutuneet lopettamaan vanhuuden takia. Vaikka lähellä on tie, vain yksi kissa on jäänyt vuosien saatossa auton alle, Kurppa huokaisee.

Reilu 5-vuotias Zorro kulki omia polkujaan ja eli huoletonta maalaiselämää pyydystellen hiiriä. Se tiesi paikkansa. Välillä asukkaat joutuivat väistämään edessä röhnöttänyttä kissaa, joka saattoi hypätä tietokoneen näppäimistön tai pianon päälle vain saadakseen hetkeksi huomiota.

- Se oli erikoinen kissa, joka seurasi ja kulki vierellä kuin koira, ihmettelee Kurppa, jonka mukaan Zorro piti jokaisesta asukkaasta hyvää huolta.

Tätä kissaa on ammuttu

Perjantaina pihapiiriin ilmestyi mustavalkoinen kissa. Se ei ollut enää entisensä. Se ei ollut enää Zorro. Palvelutalon henkilökunta nappasi oudosti käyttäytyneen kissan kainaloonsa. Eläinlääkäriaika varattiin oitis.

- Zorrolle annettiin heti rauhoittava piikki, jotta kärsimys ei pidentynyt yhtään enempää. Saatiin sitten otettua röntgenkuvat, Kurppa kertoo.

Kissa jäi hetkeksi klinikalle, kunnes Kurppa havahtui eläinlääkärin puhelinsoittoon.

- Lääkäri soitti ja kertoi järkyttyneenä, että tilanne on luultua pahempi. Hän sanoi, että tätä kissaa on ammuttu.

Kurpan mukaan Zorro yritettiin pelastaa kaikin keinoin, mutta koska molemmat etutassujen luut olivat pirstaleina, amputointimahdollisuus suljettiin pois. Haulin jälkiä oli ympäri kissan vartaloa, eniten kuitenkin sen pienissä käpälissä.

- Tämä oli sellainen kissa, joka ei osannut varoa ihmisiä. Olen miettinyt, onko Zorro istunut jossakin ja päässyt hetkeksi karkuun, kun tekijä on siihen tähdännyt. Varmasti ampuja on tajunnut ja nähnyt tekonsa. On se niin väärin, että eläin jätetään kitumaan, Kurppa suree ja kertoo tekevänsä asiasta rikosilmoituksen maanantaina.

Tänään, lauantaina 9. heinäkuuta, palvelutalo Hopeaharjun pihapiirissä on hiljaista. Koko palvelutalo suree kissan kohtaloa.

Palvelutalon reaktioista kertoi ensimmäisenä MTV.